《谢太守答诗莱州》
宋代·郑侠

闲斋掩昼扉，疏竹间风韵。兀坐无所为，仰高方苦峻。

关关两喜鹊，如以捷来献。疑其喜过常，精爽抑何顿。

谓当有嘉宾，结驷问原宪。不然亲交书，万里来问讯。

何意二千石，新书烂盈卷。使者入衡门，红光十馀仞。

衣冠出蓬室，再拜望城阃。开缄列宿动，芒角相辉焕。

捧读未终篇，钦降已三叹。譬如涉春波，渺不知涯岸。

又若惊雷霆，但觉目眩转。谁言匹夫穷，陋巷一箪饭。

箧有无价珍，贵于青玉案。昨者鄙俚辞，惟求指瑕舋。

敢期明月珠，倾泻殊不吝。重重借褒誉，许与良过分。

酷爱愚且直，还怜贫且困。惟人最难知，圣哲其犹恨。

自非明如日，安得物无遁。程孔昔中涂，邂逅适所愿。

倾盖毕所怀，日西不知倦。圣贤欣道合，万古直一瞬。

凄凉千载馀，此道谁复振。未闻似今日，曾不拜公面。

顾遇过所亲，思知久弥浚。重念樗散材，平生慕忠顺。

青衫百僚末，言责固所逭。若其爱君心，岂以爵禄辨。

谓宜为民上，必与同喜愠。谓宜食君禄，宁当复私徇。

刀斧且满前，斯诚岂磨磷。千载幸一时，岩廊拱尧舜。

夔皋岂无人，共鲧偶未窜。眷委一失真，聪明不无乱。

出令以便民，动皆为深患。疲羸死饥冻，重负遭囚绊。

奔逃苟自活，父子潜分散。以天征不义，如以雨苏旱。

箪食迎王师，东征西夷怨。未闻百万帅，戈鋋日持玩。

南取十数洞，西开五六郡。府库为一空，白骨成龙断。

大臣弄权柄，生杀在顾盼。威福不有归，佞邪尚何惮。

公忠获罪咎，正直招诃谴。幽恚郁不伸，变异以频见。

阴阳为之沴，淫潦仍乾暵。方且颂太平，长歌事赓赞。

天子九重门，深居拱閒燕。人人怀欺匿，比周相引荐。

以侠观此时，纲维一何紊。滔滔恐皆溺，心窃拟手援。

是以屡上章，指陈几欲遍。初虽蒙嘉纳，终不离谗间。

弃逐来穷陬，星霜两经闰。簪绅满朝著，大半嗟排摈。

谁为悯穷褐，粟帛推馀羡。谁为念孤独，齿牙借馀论。

重伤弃逐久，不敢略自辩。高堂有单亲，日久庭闱恋。

同时得罪人，一赦皆从便。惟兹尚远斥，不许归宁觐。

拟扣阊阖门，明飏紫宸殿。恨无可言路，勇决固所断。

嗟嗟道云亡，丈夫儿女懦。势利同险巇，风云借馀便。

谁非顾金钱，谁非思达宦。孳孳顾理义，恻恻念寒畯。

如公今几人，百世绍休闻。

作者简介：（1041—1119）福州福清人，字介夫，号大庆居士、一拂居士。英宗治平四年进士。调光州司法参军。秩满入京，对王安石言新法不便。久之，监安上门。神宗熙宁七年，久旱不雨，流民扶携塞道，绘流民图上之，奏请罢新法，次日，新法罢去者十有八事。吕惠卿执政，又上疏论之，谪汀州编管，徙英州。哲宗立，始得归。元符七年，再贬英州。徽宗立，赦还，复故官，旋又为蔡京所夺，遂不复出。有《西塘集》。